Document ID: /roh_data/filtered/fineweb-2-filterrobots_roh.jsonl.gz/43737

Il medi oriund da Villingen/Schwenningen en il Schwarzwald, ha gia lavurà a Glion sco medi principal e cardiolog.
Il figl Gieri na fiss betg stà pront
Tarcisi Maissen è led ch’el ha chattà in successur. Ses figl Gieri ch'è era medi – na fiss betg stà pront perquai ch’el vul anc sa scolar enavant. Ma i na saja betg sclaus ch’el vegnia in di a lavurar en la regiun, forsa en ina pratica da cuminanza.
Betg simpel da chattar in successur
I na saja betg stà simpel da chattar in successur, di Tarcisi Maissen che surdat sia pratica il zercladur 2021 – cura ch'el ha 67 onns. L'inserat en la gasetta medicinala n'haja betg purtà il success giavischà. Lura saja Markus von Gradowski s’annunzià in di, quel haja udì da medis da la regiun che questa plazza a Trun saja libra.
Quai ha immediat funcziunà, la chemia ha funcziunà.
El na saja betg mo stà persvadì da la savida da ses successur, di Tarcisi Maissen, mabain era da la persuna.
El è curtaschaivel, plain energia e fitg motivà da vegnir enavos en Surselva.
Far insatge auter
Markus von Gradowski che ha 46 onns vegn cun sia dunna, ch'è era media, e ses dus uffants a Trun. Sco el ha ditg ad RTR vegnian els gugent enavos en Surselva.
Jau hai fatg 20 onns ospital ed insaco èsi stà per me in pass da dir: Jau vi far insatge auter.
In nov chapitel cumenza era per Tarcisi Maissen: la pensiun. Alura vul el sa deditgar dapli a ses hobis sco musica e sport e s'engaschar per natira ed ambient.